Спасиха 96 лалугери, открити на дъното на строящия се язовир "Луда Яна" - По света и у нас
96 лалугери, открити на дъното на строящия се по проект на Министерството на регионалното развитие и благоустройството язовир "Луда Яна", са преместени, съобщиха от ведомството. Смяната на местообитанието им се наложи, тъй като досегашното попадаше в границите на строителната площадка на новия воден обект за питейни нужди. След планираното за 2019 г. завършване на язовира, обитаваното досега от животните място ще се намира под вода.
Възобновиха строителството на яз. Луда Яна след 16-годишно прекъсване
Колонията е преместена от екип от учени на Института по биоразнообразие и екосистемни изследвания и от Българска академия на науките на подходящо място в рамките на защитена зона от Европейската екологична мрежа "Натура 2000", в района на Панагюрски колонии.
Новият дом ще осигури всички необходими условия за оцеляване на лалугерите в дългосрочен план. За временни укрития на животните до пълната им адаптация на място бяха изкопани дупки, които да послужат за временни укрития. Последващият мониторинг показва, че те се приспособяват успешно.
Язовир "Луда Яна" се изгражда в рамките на финансирания от Световна банка "Проект за развитие на общинската инфраструктура". Той ще бъде с обем 20 млн. куб. м, а стената му ще е висока 50 м. Към него ще бъдат изградени модерна пречиствателна станция за питейни води, довеждащи водопроводи и други съоръжения.
С пускането на язовира в експлоатация ще се осигури непрекъснатост на водоподаването и 45 000 души от Панагюрище, селата Оборище, Поибрене, Попинци, Баня, Бъта, Левски, Елшица, както и мина "Радка" и площадките на "Оптикоелектрон" и "Асарел", които ще получават чиста питейна вода.
#лалугери #язовири